কলেজ স্ট্রীট মোড়। ‘দিলখুসা কেবিন’-এর উল্টো ফুট। ‘আদি মোহিনী মোহন’-এর থেকে শিয়ালদার দিকটায় দু’পা এগোতেই বাঁ হাতে ট্যামার লেন বলে একটা শুকনো গলি পড়ে। ওখানে পাকা ইঁটের একটা পুরোনো বইয়ের দোকান—‘রেনেসাঁ’। হিচকক্‌, ব্র্যাম্‌ স্ট্রোকারের পাশে জায়গা পেয়েছে অদ্রীশ বর্ধনরাও। সেখানে দাঁড়িয়ে খুঁটে খাওয়ার মত করে বই বাছছিল সায়ন আর তাতুন। মাঝে মাঝেই ক্লাস বাঙ্ক্‌ মেরে এ চত্বরে ঘাঁটি গাড়ে ওরা। আজও তেমনই এক দিন।